Document ID: /fineweb-2-swissfilter-quality_10-filterrobots/filtered/02038.jsonl.gz/5287

Cumenzà ha il di Nordic Culinaric cun in ensolver en la scrinaria Tarcisi Maissen a Trun. I ha dà da tuttas sorts chaschiel, liongias, paun e tarschola, propi in buffet d'ensolver sco quai ch’ins enconuscha en ils megliers hotels. Ins ha schizunt pudì laschar unscher ils skis da passlung a l'ur dal buffet avant ch’ir a la partenza.
Las 10:00 uras èn partids curridras e curriders en il stil classic, mes’ura pli tard tut ils auters ch’èn sa mess sin viadi direcziun Mustér en il stil liber. Adina puspè hai dà posts cun bavrondas, tés, paun, paun cun pèra, simplamain per mintgin insatge. Mintgin ha pudì currer sco el ha vulì, tgi pli plaun e tgi pli spert. Era ha mintgin pudì decider sez quant lunsch ch’el ha vulì currer. Sin viadi enavos a Trun è lura anc vegnì fatg ina pausa tar la Destillaria Candinas a Surrein per laschar gustar in bun vinars.
Arrivà A Trun spetgava gia il gentar, pulenta ord il pariel cun fratem e groma. E sa chapescha n'ha er il dessert e café betg astgà mancar. Durant il gentar han curridras e curriders dal Nordic Culinaric anc dastgà giudair ils bels tuns da la Societad da musica Trun.
Reclama per loipa Cadi e products indigens
L’intent da quest’occurrenza saja adina puspè da far enconuschent, da promover la loipa Cadi tranter Trun e Mustér, ma er da far enconuschent il sport da passlung e dasperas er far reclama per ils products dals purs indigens, di Flurin Maissen dal comité d’organisaziun. Els sajan pli che cuntents cun l’ediziun Nordic Culinaric 2019 e quai animeschia da cuntinuar er in auter onn cun quest'occurrenza sportiva e culinarica.
Ina sentupada cun ils collegas
A la partenza da Nordic Culinaric èn stads giuvens e vegls, entschaviders e profis sco il biatlet Eligius Tambornino ch’ha per ina giada er prendì in zic pli pacific sin sia loipa da chasa. I saja er impurtant da currer magari in zic pli plaun e giudair la cumpagnia. Suenter in’emna pulit dira cun blers trenaments d’interval saja el stà leds da pudair giudair in bel di pli pacific avant ch’i giaja lura en curt als campiunadis d’Europa da biatlon a Minsk en la Bielorussia, uschia Tambornino.
RR actualitad 08:00